Skupni ukrep

z dne 16. junija 1997

Sveta na podlagi člena K.3 Pogodbe o Evropski uniji o izmenjavi podatkov, oceni tveganja in nadzoru novih sintetičnih drog

(97/396/PNZ)

SVET EVROPSKE UNIJE JE

ob upoštevanju Pogodbe o Evropski uniji in zlasti člena K.3(2)(b) Pogodbe,

ob upoštevanju pobude Nizozemske,

OB UGOTOVITVI, da je Evropski svet v Dublinu 13. in 14. decembra 1996 pozdravil poročilo o stanju na področju prepovedanih drog in potrdil ukrepe, predlagane v tem poročilu, vključno s predlogom, da se problem sintetičnih drog rešuje na treh ravneh, in sicer na zakonodajni, s praktičnim sodelovanjem proti pridelavi in trgovanju ter z mednarodnim sodelovanjem,

OB SKLICEVANJU na Skupni ukrep 96/750/PNZ z 17. decembra 1996 Sveta na podlagi člena K.3 Pogodbe o Evropski uniji o približevanju zakonodaj in postopkov držav članic Evropske unije v boju proti odvisnosti od prepovedanih drog ter o preprečevanju nedovoljenega prometa s prepovedanimi drogami in o boju proti njemu [1],

OB SKLICEVANJU zlasti na člen 5 navedenega skupnega ukrepa, ki zagotavlja, da si države članice prizadevajo za pripravo usklajene zakonodaje v potrebnem obsegu za oblikovanje pravne podlage ali zapolnitev pravnih praznin v zvezi s sintetičnimi drogami. Podpirajo zlasti vzpostavitev sistema hitrega obveščanja, ki omogoča identifikacijo takih drog kot snovi, ki jih je treba prepovedati, takoj ko se pojavijo kjer koli v državi članici.

GLEDE NA TO, da zahtevajo posebne nevarnosti, povezane z razvojem sintetičnih drog, hitro ukrepanje držav članic,

GLEDE NA TO, da se lahko v mednarodnem sodelovanju med organi pravosodja in organi pregona v državah članicah pojavijo težave, kadar nove sintetične droge niso zajete v področje uporabe kazenskega prava vseh držav članic, in sicer zaradi tega, ker neko kaznivo dejanje oziroma dejanja niso kazniva niti po zakonodaji države prosilke niti po zakonodaji zaprošene države,

GLEDE NA TO, da lahko na podlagi popisa, ki se je sestavljal od sprejetja navedenega Skupnega ukrepa, sklepamo, da so se v državah članicah pojavile nove sintetične droge,

GLEDE NA TO, da se skupni ukrepi lahko sprejmejo samo na podlagi zanesljivih informacij o pojavu novih sintetičnih drog in rezultatov strokovne ocene tveganj, ki jih je povzročila uporaba novih sintetičnih drog, in posledic nadziranja takšnih drog,

GLEDE NA TO, da je treba zato pri sprejemanju potrebnih ukrepov ali uvajanju nadzora nad novimi sintetičnimi drogami vzpostaviti skupen mehanizem, ki na podlagi hitre izmenjave podatkov o novih sintetičnih drogah, ki se pojavljajo v državah članicah, in na podlagi skupne ocene tveganj, povezanih z novimi sintetičnimi drogami, omogoči hitro ukrepanje,

BREZ POSEGANJA v pristojnosti Evropske skupnosti,

SPREJEL NASLEDNJI SKUPNI UKREP:

Člen 1

Namen

Namen tega skupnega ukrepa je oblikovati mehanizem hitre izmenjave informacij o novih sintetičnih drogah in o oceni tveganj, povezanih s slednjimi, ki bi omogočil uporabo ukrepov, ki se v državah članicah uporabljajo za nadzor nad psihotropnimi substancami, tudi za nadzor nad novimi sintetičnimi drogami. Ta mehanizem se bo skupno izvajal v skladu s spodaj navedenimi postopki.

Člen 2

Področje uporabe

Ta skupni ukrep se nanaša na nove sintetične droge, ki trenutno niso navedene v nobenem seznamu iz Konvencije Združenih narodov o psihotropnih substancah iz leta 1971 in pomenijo resno ogrožanje javnega zdravja, primerljivo s snovmi, naštetimi v seznamu I ali II Konvencije, in imajo omejeno terapevtsko vrednost. Nanaša se na končne izdelke, z razliko od predhodnih sestavin, za katere Uredba Sveta (EGS) št. 3677/90 z 13. decembra 1990 o določitvi ukrepov, sprejetih za preprečevanje zlorabe nekaterih snovi za nezakonito proizvodnjo mamil in drugih psihotropnih snovi [2] ter Direktiva Sveta 92/109/EGS z 14. decembra 1992 o izdelavi in dajanju na trg nekaterih snovi, ki se uporabljajo za nezakonito proizvodnjo mamil in psihotropnih snovi [3], predvidevata ureditev Skupnosti.

Člen 3

Izmenjava informacij

1. Vsaka država članica zagotovi, da njena nacionalna enota Europola in njen predstavnik v mreži REITOX zagotovita Europolovi službi za droge (ESD) Evropskega centra za spremljanje drog in odvisnosti (EMCDDA) podatke o proizvodnji, prometu in uporabi novih sintetičnih drog, pri čemer upošteva naloge teh dveh organov. ESD in EMCDDA zbereta prejete informacije in jih takoj na ustrezen način posredujeta drug drugemu, prav tako pa tudi nacionalnim enotam Europola in predstavnikom mreže REITOX v državah članicah ter Komisiji in Evropski agenciji za ocenjevanje zdravil.

2. Podatki iz odstavka 1 vključujejo:

(a) - kemični in fizični opis, vključno z imenom, pod katerim je znana nova sintetična droga,

- podatke o pogostosti, okoliščinah in/ali količinah, v katerih se nova sintetična droga pojavlja,

- prvo navedbo možnih tveganj, povezanih z novo sintetično drogo,

in če je mogoče:

(b) - podatke o predhodnih sestavinah,

- informacije o načinu in obsegu dognane ali pričakovane uporabe nove sintetične droge kot psihotropne substance,

- informacije o drugi uporabi nove sintetične droge in obsegu takšne uporabe,

- dodatne informacije o tveganjih, ki nastanejo pri uporabi nove sintetične droge, vključno z zdravstvenimi in socialnimi tveganji.

Člen 4

Ocena tveganja

1. Na zahtevo ene od držav članic ali Komisije skliče EMCDDA posebno zasedanje, na katerega so povabljeni predstavniki Komisije, ESD in Evropske agencije za ocenjevanje zdravil, in ki je organizirano pod okriljem Znanstvenega odbora, razširjenega s strokovnjaki, ki jih imenujejo države članice.

Ta odbor oceni možna tveganja, vključno z zdravstvenimi in socialnimi tveganji, ki jih povzročita uporaba novih sintetičnih drog in promet z njimi, in možne posledice prepovedi.

2. Ocena tveganja se izvede na podlagi podatkov, ki jih zagotovijo države članice, Komisija, EMCDDA, ESD Evropske agencije za ocenjevanje zdravil, in ob upoštevanju vseh dejavnikov, ki bi v skladu s Konvencijo OZN o psihotropnih substancah iz leta 1971 upravičevali uvrstitev snovi pod mednarodni nadzor.

3. Ob zaključku ocene tveganja bo sestavljeno poročilo o ugotovitvah. V poročilu se obravnavajo vsi vidiki. Iz poročila so razvidna vsa mnenja o teh vidikih.

Člen 5

Postopek nadziranja posebnih novih sintetičnih drog

1. Na podlagi pobude, ki jo je treba predložiti v roku enega meseca od datuma priprave poročila o rezultatih ocene tveganja na podlagi člena 4(1), in v skladu s členom K.3(2)(b) Pogodbe Svet lahko soglasno sprejme odločitev o opredelitvi nove sintetične droge ali novih sintetičnih drog, za katere morajo veljati potrebni nadzorni ukrepi.

V kolikor je Komisija mnenja, da za novo sintetično drogo ali droge niso potrebni nadzorni ukrepi, predloži Svetu poročilo, v katerem pojasni svoja stališča.

Države članice se v skladu s sklepom Sveta zavezujejo, da bodo v takšnem roku, kot ga lahko določa ta odločitev, v skladu s svojo nacionalno zakonodajo sprejele vse ukrepe, ki so potrebni, da se za te nove sintetične droge uporabijo nadzorni ukrepi in kazni, kot predvideva njihova zakonodaja, pri čemer izpolnjujejo svoje obveznosti iz Konvencije Združenih narodov o psihotropnih substancah iz leta 1971 v zvezi s snovmi s seznama I ali II Konvencije.

2. Nič v tem skupnem ukrepu državi članici ne preprečuje, da bi na svojem ozemlju ohranila ali uvedla kateri koli nacionalni nadzorni ukrep, ki se ji zdi primeren, ko identificira novo sintetično drogo.

3. Predsedstvo predloži Svetu vsako leto poročilo o izvajanju sklepov, ki jih je Svet sprejel na podlagi odstavka 1.

Člen 6

Objava in začetek veljavnosti

Ta skupni ukrep se objavi v Uradnem listu.

Veljati začne z dnem objave.

V Luxembourgu, 16. junija 1997

Za Svet

Predsednik

H. Van Mierlo

[1] UL L 342, 31.12.1996, str. 6.

[2] UL L 357, 20.12.1990, str. 1. Uredba, kakor je bila nazadnje spremenjena z Uredbo Komisije (EGS) št. 3769/92 (UL L 383, 29.12.1992, str. 17).

[3] UL L 370, 19.12.1992, str. 76. Direktiva, kakor je bila spremenjena z Direktivo 93/46/EGS (UL L 159, 1.7.1993, str. 134).

--------------------------------------------------